Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1085/2006 li jistabbilixxi Strument għall-Assistenza ta’ Qabel l-Adeżjoni (IPA) /* KUMM/2011/0446 finali - 2011/0193 (COD) */





MEMORANDUM TA’ SPJEGAZZJONI 1. Sfond L-Islanda u l-Montenegro Il-Kunsill Ewropew tas-17 ta’ Ġunju 2010, fil-konklużjonijiet tiegħu, innota li l-Islanda tilħaq il-kriterji politiċi stabbiliti fil-Kunsill Ewropew ta’ Kopenħagen fl-1993 u laqa’ l-opinjoni tal-Kummissjoni dwar l-applikazzjoni tal-Islanda għas-sħubija fl-UE. Abbażi ta’ dawn, il-Kunsill Ewropew iddeċieda li jiftaħ in-negozjati mal-Islanda. Għalhekk l-Islanda hi pajjiż kandidat. Il-Kunsill Ewropew tas-16-17 ta’ Diċembru 2010 approva l-konklużjonijiet tal-Kunsill tal-14 ta’ Diċembru 2010 dwar it-tkabbir u ġie maqbul li l-Montenegro jingħata l-istatus ta’ pajjiż kandidat. Għalhekk il-Kummissjoni qed tipproponi lill-Kunsill u lill-Parlament li ssir emenda fir-Regolament tal-Kunsill (KE) Nru 1085/2006 tas-17 ta’ Lulju 2006 li jistabbilixxi Strument għall-Assistenza ta' Qabel l-Adeżjoni (IPA) bil-għan li l-Islanda u l-Montenegro jiġu trasferiti mil-lista ta’ pajjiżi kandidati potenzjali (Anness II) għal-lista ta’ pajjiżi kandidati (Anness I). L-Artikolu 19 Il-Kummissjoni qed tipproponi lill-Kunsill u lill-Parlament emenda tal-Artikolu 19 “Regoli tal-parteċipazzjoni u oriġini, eliġibbiltà għal għotjiet” tar-Regolament tal-IPA (KE) Nru 1085/2006 sabiex jiġu allinjati d-dispożizzjonijiet tiegħu ma' dawk tal-Artikolu 21 "Parteċipazzjoni f'tenders u kuntratti” tar-Regolament tal-ENPI (KE) Nru 1638/2006. Din l-emenda tindirizza t-tħassib tal-Istati Membri tal-UE involuti fil-programmi ta’ kooperazzjoni transkonfinali (CBC) tal-IPA, fir-rigward tal-parteċipazzjoni f’sejħiet għall-proposti. L-Istati Membri talbu biex il-parteċipazzjoni f’sejħiet għall-proposti tkun limitata għall-applikanti mill-pajjiżi li qed jipparteċipaw fil-programmi ta’ kooperazzjoni transkonfinali tal-IPA, bħalma diġà huwa l-każ għall-programmi ta’ kooperazzjoni transkonfinali tal-ENPI. Il-Kunsill stieden lill-Kummissjoni biex tipproponi soluzzjoni possibbli mal-ewwel opportunità. Il-Kummissjoni għamlet valutazzjoni tal-implikazzjonijiet possibbli ta’ reviżjoni tal-Artikolu 19, b’mod partikolari fir-rigward tal-koerenza ma’ strumenti oħra ta’ għajnuna esterna, u b’mod speċifiku mal-ENPI li jinkludi wkoll komponent ta' kooperazzjoni transkonfinali. Għalhekk, il-Kummissjoni qed tipproponi li l-Artikolu 19 jiġi allinjat mal-Artikolu 21 tar-Regolament tal-ENPI (KE) Nru 1638/2006 billi jiddaħħal paragrafu 9 ġdid li, meta wieħed iqis in-natura lokali tal-programmi ta’ kooperazzjoni transkonfinali, dan ikun jippermetti biex il-parteċipazzjoni f'sejħiet għall-proposti tiġi limitata għall-atturi lokali. L-assistenza lill-komunità Turko-Ċiprijotta u l-kumitat ta’ ġestjoni tal-IPA Il-Kummissjoni tipproponi li ssir emenda tar-Regolament tal-IPA bil-għan li l-kumitat tal-Phare jitkompla jitħalla jassisti lill-Kummissjoni fil-ġestjoni tal-assistenza finanzjarja lill-Komunità Turko-Ċiprijotta, skont ir-Regolament (KE) Nru 389/2006 dwar l-assistenza għall-komunità Turko-Ċiprijotta. Dispożizzjonijiet eżistenti fil-qasam tal-proposta Regolament (UE) Nru 540/2010 tal-Parlament Ewropew u tal-Kunsill tas-16 ta’ Ġunju 2010 li jemenda r-Regolament tal-Kunsill (KE) Nru 1085/2006 tas-17 ta’ Lulju 2006 li jistabbilixxi Strument għall-Assistenza ta’ Qabel l-Adeżjoni (IPA)([1]). Regolament tal-Kummissjoni (KE) Nru 718/2007 tat-12 ta' Ġunju 2007 li jimplimenta r-Regolament tal-Kunsill (KE) Nru 1085/2006 li jistabbilixxi Strument għall-Assistenza ta' Qabel l-Adeżjoni (IPA)([2]). Regolament tal-Kunsill (KE) Nru 389/2006 tas-27 ta' Frar 2006 li jistabbilixxi strument ta’ sostenn finanzjarju għall-inkoraġġiment tal-iżvilupp ekonomiku tal-komunità Turko-Ċiprijotta u li jemenda r-Regolament tal-Kunsill (KE) Nru 2667/2000 tal-5 ta’ Diċembru 2000 dwar l-Aġenzija Ewropea għar-Rikostruzzjoni([3]). Konsistenza ma’ politiki u għanijiet oħra tal-Unjoni Il-Kummissjoni għamlet valutazzjoni tal-imlikazzjonijiet li jistgħu jirriżultaw minn reviżjoni tal-Artikolu 19 fir-rigward ta’ żewġ aspetti: 1) Valutazzjoni tal-konsistenza mar-Regolament 2112/2005 (l-hekk imsejjaħ “ir-Regolament dwar it-tneħħija ta’ rbit”) 2) Koerenza ma’ strumenti oħra ta’ għajnuna esterna. B’riżultat tal-valutazzjoni, ġie konkluż li l-Artikolu 19 tar-Regolament tal-IPA (KE) Nru 1085/2006 għandu jiġi allinjat mal-Artikolu 21 “Parteċipazzjoni f'tenders u kuntratti” tar-Regolament tal-ENPI (KE) Nru 1638/2006 billi jiddaħħal paragrafu 9 ġdid fir-Regolament tal-IPA. 2. Konsultazzjoni mal-partijiet interessati u ġbir u użu ta' għarfien espert Il-Kummissjoni għamlet konsultazzjoni interna. Ma kienx hemm ħtieġa ta’ esperti esterni. Valutazzjoni tal-impatt Mhux applikabbli. 3. Elementi legali tal-proposta Sommarju tal-azzjoni proposta: tliet emendi għar-Regolament tal-Kunsill (KE) Nru 1085/2006 tas-17 ta’ Lulju 2006 li jistabbilixxi Strument għall-Assistenza ta’ Qabel l-Adeżjoni (IPA). I. L-Islanda u l-Montenegro se jiġu trasferiti mill-lista ta’ pajjiżi kandidati potenzjali (Anness II) għall-lista ta’ pajjiżi kandidati (Anness I), skont id-deċiżjonijiet tal-Kunsill Ewropew. II. Paragrafu 9 ġdid għandu jiżdied mal-Artikolu 19. III. Fl-Artikolu 25 paragrafu 1, it-tieni subparagrafu għandu jiġi modifikat. Bażi legali L-Artikolu 212 (2) tat-Trattat dwar il-Funzjonament tal-Unjoni Ewropea. Il-prinċipju tas-sussidjarjetà Mhux applikabbli. Il-prinċipju tal-proporzjonalità Mhux applikabbli. Għażla ta’ strumenti Strument propost: emenda għar-Regolament tal-Kunsill. Mezzi oħra ma jkunux adegwati għar-raġuni li ġejja: Regolament irid jiġi emendat b’Regolament. 4. Implikazzjonijiet baġitarji Din il-miżura ma tinvolvi l-ebda nefqa addizzjonali. 5. Informazzjoni addizzjonali Simplifikazzjoni Mhux applikabbli. 2011/0193 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1085/2006 li jistabbilixxi Strument għall-Assistenza ta’ Qabel l-Adeżjoni (IPA) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 212 (2) tiegħu, Wara li kkunsidraw il-proposta mill-Kummissjoni Ewropea ([4]), Wara t-trażmissjoni tal-abbozz tal-att leġiżlattiv lill-Parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: (1) Ir-Regolament tal-Kunsill (KE) Nru 1085/2006 tas-17 ta Lulju 2006 ([5]) li jistabbilixxi Strument għall-Assistenza ta' Qabel l-Adeżjoni jipprovdi għal għajnuna għall-pajjiżi kandidati u l-pajjiżi kandidati potenzjali fl-allinjament progressiv tagħhom mal-istandards u l-politika tal-Unjoni, inkluż, fejn xieraq, l-acquis tal-UE, bil-ħsieb li dawn ikunu jistgħu jaslu għas-sħubija. (2) Ir-Regolament tal-Kunsill (KE) Nru 1085/2006 jagħmel distinzjoni ċara bejn pajjiżi kandidati u pajjiżi potenzjalment kandidati. (3) Il-Kunsill Ewropew tas-17 ta’ Ġunju 2010 laqa’ l-opinjoni tal-Kummissjoni dwar l-applikazzjoni tal-Islanda għas-sħubija fl-Unjoni, innota li l-Islanda tilħaq il-kriterji politiċi stabbiliti fil-Kunsill Ewropew ta’ Kopenħagen fl-1993 u ddeċieda li jiftaħ in-negozzjati ta’ adeżjoni mal-Islanda. Għalhekk l-Islanda hi pajjiż kandidat. (4) Il-Kunsill Ewropew tas-17 ta’ Diċembru 2010 approva l-konklużjonijiet tal-Kunsill ta’ Diċembru 2010 dwar it-tkabbir u ġie maqbul li l-Montenegro jingħata l-istatus ta’ pajjiż kandidat. (5) Il-Kunsill talab lill-Kummissjoni biex tipproponi emenda fl-Artikolu 19 tar-Regolament tal-Kunsill (KE) Nru 1085/2006 bil-għan li jiġu ċċarati r-regoli rigward il-parteċipazzjoni fl-għoti ta' kuntratti ta’ għotjiet iffinanzjati skont il-komponent ta’ Kooperazzjoni Transkonfinali tal-IPA u tkun żġurata l-koerenza ma’ strumenti oħra ta’ għajnuna esterna u b’mod partikolari mal-Istrument Ewropew ta' Viċinat u Sħubija. (6) Ir-Regolament tal-Kunsill (KE) Nru 389/2006 tas-27 ta' Frar 2006 li jistabbilixxi strument ta’ sostenn finanzjarju għall-inkoraġġiment tal-iżvilupp ekonomiku tal-komunità Turko-Ċiprijotta u li jemenda r-Regolament tal-Kunsill (KE) Nru 2667/2000 dwar l-Aġenzija Ewropea għar-Rikostruzzjoni([6]), jaħtar lill-kumitat kif provdut fir-Regolament tal-Kunsill (KEE) Nru 3906/89 tat-18 ta’ Diċembru 1989([7]) (il-“Kumitat Phare”) biex jassisti lill-Kummissjoni fil-ġestjoni tal-assistenza għall-komunità Turko-Ċiprijotta. Skont l-Artikolu 25 tar-Regolament (KE) Nru 1085/2006, ir-Regolament (KEE) Nru 3906/89 ġie mħassar, madankollu xorta jibqa’ japplika għal atti legali u impenji li jimplimentaw is-snin tal-baġit ta' qabel l-2007. Peress li r-Regolament (KE) Nru 389/2006 jibqa’ l-att bażiku għas-sostenn finanzjarju għall-komunità Turko-Ċiprijotta wara dawn is-snin tal-baġit, il-kumitat Phare għandu jitkompla wkoll għal dak il-għan. (7) Għalhekk ir-Regolament (KE) Nru 1085/2006 għandu jiġi emendat kif meħtieġ, ADOTTAT DAN IR-REGOLAMENT: Artikolu 1 Ir-Regolament (KE) Nru 1085/2006 għandu b'dan jiġi emendat kif ġej: (1) Fl-Artikolu 19, għandu jiżdied il-paragrafu li ġej: "9. Il-paragrafi 1 sa 8 huma bla preġudizzju għall-parteċipazzjoni ta' kategoriji ta' organizzazzjonijiet eliġibbli skont in-natura jew il-lokalità tagħhom fir-rigward tal-objettivi tal-azzjoni.” (2) Fl-Artikolu 25 paragrafu 1, it-tieni subparagrafu jinbidel b’dan li ġej: “Dawn ir-Regolamenti, kif ukoll ir-Regolament (KE) Nru 2666/2000, għandhom ikomplu japplikaw għal atti legali u impenji li jimplimentaw is-snin tal-baġit ta' qabel l-2007, u għall-implimentazzjoni tal-Artikolu 31 tal-Att dwar il-kondizzjonijiet ta' adeżjoni tar-Repubblika tal-Bulgarija u r-Rumanija u l-aġġustamenti għat-Trattati li fuqhom hi bbażata l-Unjoni Ewropea(*) u għall-implimentazzjoni tal-Artikolu 3 tar-Regolament tal-Kunsill (KE) Nru 389/2006(**). ______________________________ *ĠU L 157, 21.6.2005, p. 203. **ĠU L 65, 7.3.2006, p. 5.” (3) Fl-Anness I, l-iskrizzjonijiet li ġejjin għandhom jiddaħħlu wara l-iskrizzjoni dwar il-Kroazja: "— Islanda — Montenegro". (4) Fl-Anness II, l-iskrizzjonijiet li ġejjin huma mħassra: "— Islanda — Montenegro". Artikolu 2 Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ([1]) ĠU L 210, 31.7.2006, p. 82. ([2]) ĠU L 170, 29.6.2007, p. 1 ([3]) ĠU L 65, 7.3.2006, p. 5. ([4]) ĠU C , , p. . ([5]) ĠU L 210, 31.7.2006, p. 82. ([6]) ĠU L 65, 7.3.2006, p. 5. ([7]) ĠU L 375, 23.12.1989, p. 11.